Gedagte vir die dag: Herstel die vredeFoto: harvestministryteams.com Lees: 2 Korintiërs 5:11-21 Dit alles is die werk van God. Hy het ons deur Christus met Homself versoen en aan ons die bediening van die versoening toevertrou. Die boodskap van versoening bestaan daarin dat God deur Christus die wêreld met Homself versoen het en die mense hulle oortredinge nie toereken nie. (2 Korintiërs 5:18-19) Op 16 Desember vier ons Versoeningsdag. Versoening beteken om die vrede te herstel. Jesus het juis 2 000 jaar gelede gekom om die vrede tussen ons en God én die vrede tussen mense onderling te herstel. God neem altyd die inisiatief met versoening. Dit is Hy wat ons deur Jesus met Homself versoen het deur die vrede tussen ons en Hom wat reeds in die paradys versteur is, weer heel te maak. Versoening is altyd God se werk, ons kan self heeltemal niks hiertoe bydra nie. God gee wel die bediening van die versoening aan ons deur. Jesus het hierdie boodskap aan sy dissipels oorgedra en dit is vandag steeds vir elke kind van Hom bedoel. Omdat Hy ons met God versoen het, word ons nou sy ambassadeurs wat hierdie versoeningsboodskap aan ander mense moet deurgee. Dit kan ons net doen deur die krag van die Heilige Gees wat in ons werk. “Julle sal krag ontvang wanneer die Heilige Gees oor julle kom, en julle sal my getuies wees,” beloof Jesus in Handelinge 1:8. Met daardie krag tot jou beskikking kan jy ook in hierdie Kerstyd ’n vredemaker wees wat die vrede tussen jou en ander mense kan herstel. Here Jesus, dankie dat U gewillig was om ter wille van my tot sonde gemaak te word, sodat ek met God versoen kon word. Help my om ’n boodskapper van hierdie versoening te wees. Amen.